## Rješenje Agencije za zaštitu tržišnog natjecanja klasa UP/I-030-02/99-01/147 od 14. travnja 2000.

### NN 57/2000 (9.6.2000.), Rješenje Agencije za zaštitu tržišnog natjecanja klasa UP/I-030-02/99-01/147 od 14. travnja 2000.

# AGENCIJA ZA ZAŠTITU TRŽIŠNOG NATJECANJA

**1277**

Na temelju čl. 30. i 35. Zakona o zaštiti tržišnog natjecanja (»Narodne
novine«, br. 48/95, 52/97, 89/98; dalje: ZZTN), odluke Savjeta za zaštitu
tržišnog natjecanja sa sjednice od 4. travnja 2000., i čl. 202. Zakona
o općem upravnom postupku (»Narodne novine«, br. 53/91), ravnateljica Agencije
za zaštitu tržišnog natjecanja donosi

**RJEŠENJE**

I. Naređuje se Gospodarskim jedinicama Otvorenog kaznenog zavoda Lipovica,
Popovača, Donja Vlahinička, Lipovečka 22, da cijenu za dijelove aluminijskog
radijatora Al-čep 1", Al-redukcija 1", Al-čep 5/4" i Al-redukcija
5/4" povisi na iznos koji ne može biti niži od 2,50 kn/kom (bez PDV-a).

- Rok izvršenja: bez odlaganja, po primitku rješenja.

II. U smislu točke 1. ovog rješenja, obvezuje se ravnatelj koji zastupa
GJ OKZ Lipovica Popovača, Hrvoje Zorić, da kao dokaz izvršenja dostavi
ovoj Agenciji preslik Odluke Kolegija OKZ Lipovica.

- Rok izvršenja: osam (8) dana od primitka rješenja.

III. U slučaju neispunjenja uvjeta iz točke 1. i 2. rješenja, bit će
poduzete radnje radi primjene odredbi iz čl. 40. st. 1. t. 4. i st. 2.
Zakona o zaštiti tržišnog natjecanja (»Narodne novine«, br. 48/95, 52/97,
89/98; dalje: ZZTN).

Obrazloženje

Postupak utvrđivanja narušavanja slobodnog tržišnog natjecanja pokrenut
je zahtjevom zajedničkog predstavnika Milivoja Ivetića, vlasnika MIP-a
koji u postupku zastupa interese: MIP, K. Š. Đalskog 26 iz Velikog Trgovišća,
obrta metalne galanterije, SEDLAR d.o.o. Zagreb, vlasnika Josipa Sedlara,
PNP d.o.o. Garešnica, vlasnika Nenada Popovića, Vesne Čajko, vlasnice obrta
za izradu metalne galanterije iz Stubičkih Toplica.

Postupak je pokrenut protiv gospodarske jedinice kaznionice pri Ministarstvu
pravosuđa: Tvornice radijatora GJ OKZ Lipovica, Popovača, Donja Vlahinička,
Lipovečka 22 (dalje: GJ OKZ Lipovica), koja je, uz ostale djelatnosti,
registrirana za proizvodnju i prodaju na veliko i malo lijevanih aluminijskih
radijatora za centralno grijanje toplom vodom i njihovu montažu.

Zahtjev je podnesen 11. listopada 1999. radi utvrđivanja privremeno
niske cijene ispod jedinične cijene koštanja s ciljem zadržavanja vladajućeg
i preuzimanjem monopolističkog položaja u proizvodnji i prodaji dijelova
radijatora Al-čep 1", Al-redukcija 1", Al-čep 5/4" i Al-redukcija
5/4" na području Republike Hrvatske.

Zahtjev je osnovan.

Nije bilo utemeljeno pitanje izuzeća od primjene Zakona o zaštiti tržišnog
natjecanja (»Narodne novine«, br. 48/95, 52/97, 89/98; dalje: ZZTN), koje
su postavili predstavnici GJ OKZ Lipovica. Naime, čl. 4. ZZTN koji predviđa
izuzeće pravne osobe od primjene Zakona, ako bi se time spriječilo obavljanje
zadaća zbog kojih je osnovana nije primjenjiv u ovom slučaju.

Otvoreni kazneni zavod Lipovica pravna je osoba osnovana Zakonom o izvršavanju
kazne zatvora (»Narodne novine«, br. 21/74, 39/74, 55/88, 19/90, 66/93
i 128/99), a u svom sastavu ima gospodarske jedinice koje obavljaju privredne
i druge djelatnosti. Rečenim zakonom predviđen je način na koji se gospodarske
jedinice kaznenog zavoda upisuju u sudski registar, kada se bave poslovima
uvoza i izvoza, kada se koriste radom kažnjenika, te predviđa i izuzeća
od plaćanja poreza na dobit.

GJ OKZ Lipovica registrirana je za navedenu djelatnost i upisana u sudskom
registru, pod brojem rješenja: FI-14793/93, od 26. kolovoza 1993. Sljedno
rečenom, na GJ OKZ Lipovica koja, obavljajući gospodarsku djelatnost sudjeluje
u prometu robe i usluga i na tržištu ostvaruje promet, odgovarajuće se
primjenjuju odredbe čl. 2. st. 1. i 2. ZZTN-a.

Snižavanjem prodajne cijene aluminijskih redukcija i čepova 1"
i 5/4", koja je na hrvatskom tržištu bila godinama kod svih proizvođača
- koje je Agencija u postupku kontaktirala - u prosjeku oko 3,50 na 1,00
kn, prema cjeniku od 13. rujna 1999., odnosno snižavanjem cijene istih
s 2,50 kn/kom na 1,50 kn/kom prema cjeniku od 14. veljače 2000., GJ OKZ
Lipovica narušila je slobodu tržišnog natjecanja, u smislu čl. 6. t. 2.,
čl. 20. t. 1. ZZTN, iz razloga utvrđenih u ovom postupku:

I. Primjenom čl. 15. st. 2. i čl. 16. ZZTN, GJ OKZ Lipovica kao proizvođač
aluminijskih redukcija i čepova veličina 1" i 5/4" u vladajućem
je položaju u odnosu na svoje takmace na mjerodavnom tržištu. U smislu
čl. 19. ZZTN, mjerodavnim tržištem određena je djelatnost proizvodnje i
prodaje dijelova radijatora Al-čep 1", Al-redukcija 1", Al-čep
5/4" i Al-redukcija 5/4" na području Republike Hrvatske.

Tijekom postupka utvrđeno je da se proizvodnjom i prodajom radijatora
OKZ Lipovica bavi niz godina: da je najveći proizvođač radijatora, pa tako
i redukcija i čepova veličine od 1" i 5/4" u Republici Hrvatskoj.
Proizvede oko milijun komada rečenih dijelova godišnje, odnosno utvrđeno
je da je tržišni udjel GJ OKZ Lipovice u godini koja je prethodila prekršajnim
radnjama, 1998., u ukupno proizvedenim količinama tih dijelova radijatora
u komadima, bio 44,36%, a u 1999., tržišni udjel je bio 52,22% (čl. 16.
ZZTN).

Tržišni udjel GJ OKZ Lipovica, kao ponuditelja, aluminijskih redukcija
i čepova veličina 1" i 5/4", u ostvarenom prometu (prodaji u
komadima) u 1998. bio je 45,76%, a u 1999. 56,69%, od ukupno prodanih količina
rečenih proizvoda u Republici Hrvatskoj. Na zapisnik s usmene rasprave,
od 26. siječnja 2000., stranke su izjavile da je taj udjel i veći, čak
60%.

Na taj način utvrđeno je da GJ OKZ Lipovica ima vladajući položaj na
tržištu Republike Hrvatske jer je, sukladno čl. 16. ZZTN, njen udjel na
tom tržištu veći od 30%.

II. Tržišna snaga GJ OKZ Lipovice, prema čl. 18. ZZTN, određuje se ne
samo utvrđivanjem udjela u ukupno ostvarenom prometu već i utvrđivanjem
financijske snage, što proizlazi iz tabele 7. Štoviše, u 1998. ostvarena
je dobit financijske godine od 2.761.329 kn, a za period od 1. siječnja
do 30. rujna 1999. također je ostvarena dobit od 4.023.501 kn što ukazuje
na tendenciju stalnog rasta pozitivnog poslovanja.

S obzirom na svoj specifičan položaj, GJ OKZ Lipovica u mogućnosti je
ostvariti značajne uštede (pitanje najamnine tvorničkih hala, poreznih
olakšica, jeftinije radne snage), a primitkom međunarodnog certifikata
kvalitete ISO 9002, učvrstila je svoj položaj na tržištu.

U konkretnom slučaju, od osam poduzetnika, prema podacima Hrvatske obrtničke
komore, koji se ovlašteno bave proizvodnjom i prodajom aluminijskih redukcija
i čepova 1" i 5/4" na području Republike Hrvatske, niti jedan
poduzetnik ne može ove proizvode ravnopravno plasirati dok GJ OKZ Lipovica
ima nižu cijenu tih proizvoda od cijene koštanja proizvodnje.

Tijekom postupka GJ OKZ Lipovica povisila je cijenu rečenih proizvoda
koju je s 3,50 kn/kom snizila na 1,00 kn/kom (cjenikom od 13. rujna 1999.).
Naime, po donesenoj odluci Kolegija OKZ Lipovice, usvojen je novi cjenik
br. 1/2000, od 14. veljače 2000.

Prema tom cjeniku iznos od 2,50 kn/kom visina je veleprodajne cijene
za aluminijske redukcije i čepove 1" i 5/4" bez popusta (cassa
sconto), ali uz mogućnost da se ta cijena smanji na 1,50 kn/kom »za njihove
ugovorne kupce«.

Ove proizvode GJ OKZ Lipovica ne prodaje samo kupcima svojih radijatora
već i drugim kupcima na veliko, npr. Petrokovu-Zagreb i Fero-Termu, Termocommercu
d.o.o. (podaci dobiveni na usmenoj raspravi od 26. siječnja 2000.).

Realizacija proizvoda, tj. prodaja preko ugovornih kupaca čini cca 90%
ukupne prodaje GJ OKZ Lipovica.

Usporedbom oba cjenika br. 1/2000, od 14. veljače 2000., utvrđeno je
da su cijene za radijatore i dijelove (tzv. pribor za spajanje i ovjesni
pribor) jednake (nepromijenjene), dok je za redukcije i čepove cijena različita:
2,50 kn/kom i 1,50 kn/kom.

III. Zlouporaba vladajućeg položaja GJ OKZ Lipovice (čl. 20. t. 1. ZZTN)
očituje se u onemogućavanju malim poduzetnicima pristup tržištu na području
Republike Hrvatske u proizvodnji i prodaji aluminijskih redukcija i čepova
1" i 5/4", koju djelatnost ovlašteno obavljaju, zbog namjernog
izravnog ili neizravnog, utvrđivanja privremeno niskih cijena ispod jedinične
cijene koštanja s ciljem preuzimanja ili zadržavanja vladajućeg ili monopolističkog
položaja.

Neprihvatljivi su navodi kojima GJ OKZ Lipovica opravdava postojanje
dva cjenika od 14. veljače 2000., tj. da redukcija i čep kao pribor u sastavu
radijatora izlazi na tržište preko veleprodaje za njihove kupce radijatora,
a tek manji dio pribora, cca 10%, da se prodaje u maloprodaji.

Stoga je neopravdana dvostruka kalkulacija cijene, tj. jedinična cijena
koštanja od 1,50 kn/kom za kupce u veleprodaji, umjesto 2,50 kn/kom, kako
je to prikazano u tabeli 1., prema dopisu ravnatelja OKZ Lipovice, klasa:
730-02-00-01/01, od 14. veljače 2000.

Kalkulacija jedinične cijene koštanja aluminijskog čepa i redukcije
1" i 5/4" (prosječno)

```
__________________________________________________________

Elementi kalkukacije    maloprodaja     veleprodaja
__________________________________________________________

1. Materijal izrade     0,84            0,84
2. Režije               0,40              -
3. Plaće                0,66            0,66
4. Režije plaća         0,60              -
__________________________________________________________
UKUPNO                  2,50            1,50
__________________________________________________________

Izvor: dopis GJ OKZ LIPOVICA od 14. veljače 2000.

```

Posljedice od rujna 1999. proizašle iz ovakvog snižavanja cijene su
da najveći trgovci rečenih proizvoda, npr. Petrokov d.o.o. i Fero-Term,
ne naručuju iste od malih poduzetnika, počev od listopada 1999., kada počinje
najveća potražnja za aluminijskim redukcijama i čepovima 1" i 5/4"
(iskazi stranaka s usmene rasprave od 26. siječnja 2000.).

Radijatorske aluminijske redukcije i čepove 1" i 5/4" ovi
veletrgovci nabavljaju od GJ OKZ Lipovica. Od 13. rujna 1999. do 14. veljače
2000. cijena rečenim proizvodima, bila je u GJ OKZ Lipovica 1,00 kn/kom.

Tako, podnositelji zahtjeva:

1. MIP, Veliko Trgovišće, s 31. ožujkom 2000., ima neprodano na zalihama
cca 35.000 kom, te novčani gubitak iznosi:

a) 86.800 kn (prema trenutačnim zalihama),

b) 153.934 kn (prema padu u prodaji u usporedbi 1999. s 1998.).

Napomena: prosječna jedinična cijena koštanja iznosi 2,48 kn/kom.

Tri zaposlenika u stalnom radnom odnosu otpustio je 1. travnja 2000.
radi smanjenja opsega posla.

2. PNP d.o.o., Garešnica, s 31. ožujkom 2000., ima neprodano na zalihama
cca 50.000 kom, te novčani gubitak iznosi:

a) 123.500 kn (prema trenutačnim zalihama)

b) 98.800 kn (prema padu u prodaji u usporedbi 1999. s 1998.).

Napomena: prosječna jedinična cijena koštanja iznosi 2,47 kn/kom.

3. SEDLAR d.o.o. Zagreb, s 31. ožujkom 2000. ima na zalihama 6.134 kom,
te novčani gubitak iznosi:

a) 16.132 kn (prema trenutačnim zalihama)

b) 75.213 kn (prema padu u prodaji u usporedbi 1999. s 1998.).

Napomena: prosječna jedinična cijena koštanja iznosi 2,63 kn/kom.

4. Vesna Čajko, Stubičke Toplice, s 1. travnjem 2000., nema zaliha,
ali novčani gubitak iznosi 284.297 kn (prema padu u prodaji u usporedbi
1999. s 1998.).

Napomena: prosječna jedinična cijena koštanja iznosi 2,47 kn/kom.

Poduzetnici-proizvođači aluminijskih redukcija i čepova 1" i 5/4"koji nisu podnijeli zahtjev za pokretanje postupka pred Agencijom,
ali su tijekom postupka surađivali (MAH d.o.o., Popovača, i Termometal
d.o.o., Garešnica), s 15. ožujkom 1999., iskazuju gubitak prema zalihama
neprodanih proizvoda, cca 82.500 kn i cca 65.000 kn, dok prema padu u prodaji
u usporedbi 1999. s 1998. - 220.000 kn i 49.881 kn.

Količine zaliha, tj. pad u prodaji, množene su prosječnom jediničnom
cijenom koštanja za svakog poduzetnika te su tako dobiveni financijski
pokazatelji gubitaka. Gubici, prema zalihama neprodanih proizvoda, bili
bi i veći da poduzetnici nisu smanjivali proizvodnju »u hodu«, s obzirom
na smanjen broj kupaca.

*Tabela 2*

Ostvarena proizvodnja aluminijskih redukcija i čepova 1"
i 5/4" u 1998. i 1999.

                                                                                                                                                u
kom

```
__________________________________________________________________________________

Poduzetnici                     1998            Udjel %         1999    Udjel %
___________________________________________________________________________________

Podnositelji zahtjeva
___________________________________________________________________________________

1. MIP Veliko Trgovišće         354.107         15,71%          343.944   16,33%

2. PNP d.o.o.
Garešnica                       300.000         13,31%          260.000   12,34%

3. SEDLAR d.o.o.
Zagreb                           70.000          3,11%           47.536    2,26%

4. Vesna Čajko,
Stubičke Toplice                250.000         11,09%          134.900    6,40%
___________________________________________________________________________________

GJ OKZ LIPOVICA               1.000.000         44,36%        1.100.000   52,22%
___________________________________________________________________________________

Ostale stranke u ispitnom postupku

1. MAH d.o.o.
Popovača                        150.000          6,65%          90.000     4,27%

2. TERMOMETAL
d.o.o. Garešnica*               130.000          5,77%         130.000     6,17%
___________________________________________________________________________________

SVEUKUPNO                       2.254.107      100,00%       2.106.380   100,00%
___________________________________________________________________________________
```

```

```

*Tabela 3*

Ostvarena proizvodnja aluminijskih redukcija i čepova 1"
i 5/4" u 1998. i 1999.

                                                                                                                                                 u
kom

```
___________________________________________________________________________________

Poduzetnici                     1998            Udjel %         1999    Udjel %
___________________________________________________________________________________

Podnositelji zahtjeva
___________________________________________________________________________________

1. MIP Veliko Trgovišće         290.593         13,30%          228.523   11,78%

2. PNP d.o.o.
Garešnica                       300.000         13,73%          260.000   13,40%

3. SEDLAR d.o.o.
Zagreb                           70.000         3,20%            41.402    2,13%

4. Vesna Čajko,
Stubičke Toplice                250.000         11,44%          134.900    6,95%
___________________________________________________________________________________

GJ OKZ LIPOVICA               1.000.000         44,36%        1.100.000   52,22%
___________________________________________________________________________________

Ostale stranke u ispitnom postupku

1. MAH d.o.o.
Popovača                        150.000         6,86%            70.000    3,61%

2. TERMOMETAL
d.o.o. Garešnica*               124.710         5,71%           105.451    5,43%
___________________________________________________________________________________

SVEUKUPNO                     2.185.303       100,00%         1.940.276  100,00%
___________________________________________________________________________________

* podaci se odnose do 30. rujna 1999.
```

*Tabela 4*

Zalihe neprodanih aluminijskih redukcija i čepova 1"
i 5/4" u 1999. i 2000. (do 1. travnja) - količinski

 u kom

```
________________________________________________________________________________

Poduzetnici             1999            Udjel %         2000 (do        Udjel %
                                                        1. travnja)
________________________________________________________________________________

Podnositelji zahtjeva
________________________________________________________________________________

1. MIP Veliko Trgovišće  -                -               35.000        31,73%

2. PNP d.o.o.
Garešnica                -                                50.000        45,33%

3. SEDLAR d.o.o.
Zagreb                  6.134           16,98%               -             -

4. Vesna Čajko,
Stubičke toplice         -                -                  -             -

GJ OKZ LIPOVICA

Ostale stranke u ispitnom postupku

1. MAH d.o.o.
Popovača                30.000          83.02%

2. TERMOMETAL
d.o.o. Garešnica                                        25.306          22,94%
________________________________________________________________________________

SVEUKUPNO               36.134          100,00%         110.306         100,00%
________________________________________________________________________________
```

*Tabela 5*

Zalihe neprodanih aluminijskih redukcija i čepova 1"
i 5/4" u 1999. i 2000. (do 1. travnja) - iskazano financijski (gubitak)

                                                                                                                                              u
kn

```
__________________________________________________________________________________
                              krajem 1999.               2000 (do 1. travnja)
                      ____________________________________________________________
                        1. prema        2. prema        1. prema        2. prema
Poduzetnici             zalihama        padu u          trenu-          padu u
                                        prodaji         tačnim          prodaji
                                        (1999:1998)     zalihama
__________________________________________________________________________________

Podnositelji zahtjeva
__________________________________________________________________________________
1. MIP Veliko Trgovišće                                  86.800         153.934

2. PNP d.o.o.
Garešnica                                               123.500          98.800

3. SEDLAR d.o.o.
Zagreb                  16.132          75.213            -                -

4. Vesna Čajko,
Stubičke Toplice           -            284.297           -                -
__________________________________________________________________________________

GJ OKZ LIPOVICA         bez zaliha      bez zaliha
__________________________________________________________________________________

Ostale stranke u ispitnom postupku

1. MAH d.o.o.
Popovača                82.500          220.000           -               -

2. TERMOMETAL
d.o.o. Garešnica                                       65.543           49.881
__________________________________________________________________________________

SVEUKUPNO               374.475         579.510       110.306          302.615
__________________________________________________________________________________
```

*Tabela 6*

Broj zaposlenih u poduzetnicima u 1999. i 2000.
(do 1. travnja)

```
_________________________________________________________

        1                       2       3       4=2-3
_________________________________________________________

Podnositelji zahtjeva

1. MIP Veliko Trgovišće         4       1       3
2. PNP d.o.o. Garešnica         4       4       -
3. SEDLAR d.o.o. Zagreb         6       6       -
4. Vesna Čajko,                 2       2
Stubičke Toplice
_________________________________________________________
GJ OKZ LIPOVICA                 500     500     -
_________________________________________________________
Ostale stranke u ispitnom postupku
_________________________________________________________
1. MAH d.o.o. Popovača          3       3       -
2. TERMOMETAL                   3       2       1
d.o.o. Garešnica
_________________________________________________________
```

Financijska snaga poduzetnika u 1998. godini
(ukupni prihod, tj. ukupni primici)

*Tabela 7*                                                                                       u
kn

```
____________________________________________________

        Poduzetnici             1998.
____________________________________________________

Podnositelji zahtjeva
____________________________________________________

1. MIP Veliko Trgovišće*                   76.550
2. PNP d.o.o. Garešnica                 2.151.512
3. SEDLAR d.o.o. Zagreb                   967.147
4. Vesna Čajko, Stubičke Toplice*            -
____________________________________________________

GJ OKZ LIPOVICA                       110.404.779
____________________________________________________
1. MAH d.o.o. Popovača                       -
2. TERMOMETAL d.o.o. Garešnica          1.192.868
____________________________________________________

```

Izvor:
1) Račun dobiti i gubitka (za GJ OKZ LIPOVICA, te trgovačka društva),
2) Knjiga primitaka i izdataka (za obrt)\*.

Osim toga, bitno je napomenuti da tokarski stroj na kojem se obrađuju
sporni proizvodi može biti korišten za druge namjene isključivo s nabavkom
novog alata za proizvodnju drugih proizvoda, za što mali poduzetnici nemaju
uvjeta, s obzirom na financijske teškoće u koje su zapali.

Iz naprijed rečenog proizlazi da je snižavanjem cijene aluminijskih
redukcija i čepova 1" i 5/4", po cjeniku od 13. rujna 1999. s
3,50 kn/kom na 1,00 kn/kom, odnosno snižavanjem cijene istim proizvodima
po novom cjeniku, od 14. veljače 2000., s 2,50 kn/kom na 1,50 kn, GJ OKZ
Lipovica zlouporabila vladajući položaj koji ima u proizvodnji aluminijskih
redukcija i čepova 1" i 5/4" na području Republike Hrvatske,
s namjerom da druge poduzetnike isključi s tog tržišta.

Na taj način GJ OKZ Lipovica sprječva tržišno natjecanje, koristeći
vladajući položaj na način da je svojom praksom snižavanja cijene ispod
cijene korištenja dovodila svoje takmace, male poduzetnike-pokretače ovog
postupka i druge, u položaj poslovanja s gubitkom, stvaranja zaliha i otpuštanja
zaposlenih, što stvara veliku mogućnost njihovog isključivanja s tržišta,
a time i smanjenja tržišnog natjecanja.

Time su ostvarena obilježja djela kvalificiranog kao prekršaj po čl.
20. t. 1. ZZTN.

Stoga je ocijenjeno da je riječ o potrebi poduzimanja mjera obustave
takvog postupanja i otklanjanje nedostataka povećanjem cijene, kako je
to odlučeno u izreci ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stranka
može pokrenuti spor kod Upravnog suda Republike Hrvatske u roku trideset
dana od dana dostave ovog rješenja.

Klasa: UP/I 030-02/99-01/147
Urbroj: 580-02-00-47
Zagreb, 14. travnja 2000.

Ravnateljica
**prof. dr. sc. Deša Mlikotin Tomić,** v. r.

Rješenje, NN 57/2000-1277
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)